Veiledning for Den norske kirkes tilbud til kommunen om beredskapssamarbeid.

**Den norske kirke som samvirkeaktør utover kommunens beredskap**

Den norske kirke sin rolle i redningstjenesten er omtalt i to offentlige ressursdokumenter. I retningslinjene for politiets beredskap, PBS1, revidert i 2019, er Den norske kirke formelt innlemmet i samarbeidet med politiet om redningstjenesten. I henhold til den skal Den norske kirke være forberedt på å ta del i arbeidet med å gi omsorg og krisestøtte til rammede. Kirkens oppgave er først og fremst å gi medmenneskelig støtte når samfunnet rammes av kriser, ulykker og katastrofer. Kirken skal blant annet avgi en prest som rådgiver for Politimesterens stab, lokal redningsledelse og hovedredningssentralen.[[1]](#footnote-1)

Helsedirektoratet har utarbeidet veilederen “Mestring, samhørighet og håp. Veileder for psykososiale tiltak ved kriser, ulykker og katastrofer”.  I den står det om Lokal redningssentral (LRS) at den er en funksjonell organisering for å løse en oppgave når en redningsinnsats skal organiseres og koordineres, både ved en større eller avgrenset hendelse. [[2]](#footnote-2)

For at kirken kan være en samvirkeaktør ved kriser, ulykker og katastrofer, er det viktig at ansatte er kjent med sine oppgaver. [[3]](#footnote-3) Dette forutsetter jevnlig øvelse, enten ved at kirken gjennomfører egne slike eller ved at den deltar i offentlige myndigheters øvelser.

**Den norske kirke og kommunens beredskap**

Kommunene er pålagt ansvar for samfunnssikkerheten og skal identifisere risikoen innenfor kommunens grenser og sammenstille dette i en helhetlig ROS-analyse. Dette framgår av forskrift om kommunal beredskapsplikt.[[4]](#footnote-4)

Kommunen har derfor ansvaret for å organisere den psykososiale beredskapen. Dette kan Den norske kirke være en del av. Veilederen fra Helsedirektoratet beskriver ansvaret kommunen har for å organisere den psykososiale støtten. Her er det viktig å vite følgende: 

* “Størrelsen og fagkompetansen i de psykososiale kriseteamene varierer mellom kommunene, og det rekrutteres fra ulike faggrupper som sykepleiere, helsesøstre, leger, psykologer, sosionomer, barnevernsarbeidere, lærere, politi, prester og andre. Ikke alle har nødvendigvis et ansettelsesforhold i kommunen, men er tilknyttet teamet basert på samarbeidsavtale mellom virksomheter. For eksempel gjelder dette som regel politi og prest.” [[5]](#footnote-5)
* Kirken lokalt må finne ut av hvordan det psykososiale kriseteamet er organisert i egen kommune: I de større kommunene er det gjerne organisert som rent helseteam ut fra legevakten. I mindre kommuner finnes det psykososiale kriseteam som organiseres veldig forskjellig fra sted til sted. Noen steder er det formelt psykososialt kriseteam, andre steder er det kun noen personer med ansvar i et uformelt nettverk.

Den norske kirke bør aktivt ta kontakt med kommunens beredskaps- og kriseledelse for å presentere seg. Kirken bør om mulig gjøre seg kjent med kommunens organisering og planer for beredskap, før man kontakter kommunen. I større kommuner med flere prosti må det imidlertid gjennomtenkes internt hvor mange og hvem som skal møte kommunen, vanligvis kirkeverge og én av prostene. [[6]](#footnote-6) I møte med kommunen bør følgende komme fram:

1. Lokale kirkelige beredskapsplaner [[7]](#footnote-7)
2. Kirkens ansatte som kan bidra i kommunens beredskap, enten gjennom kontinuerlig deltakelse i kriseteam eller når krisesituasjoner oppstår, og hvilken kompetanse disse har
3. Ansattes taushetsplikt
4. Kirkebygg i kommunen, antall sitteplasser i hver av disse, muligheter for å åpne disse i krisesituasjoner og rutiner for hvordan dette gjøres.
5. Muligheter for samlinger, samtaletilbud, lystenning mv som kan foregå i eller ved kirke
6. Andre lokaler og materielle ressurser som kan stilles til disposisjon av Den norske kirke ved en krisesituasjon
7. Rutiner for kontakt med kirken i en krisesituasjon
8. Den norske kirkes kontakt med og oversikt over andre tros- og livssynssamfunn i kommunen
9. Relevant informasjon om kirkelig fellesråd som gravferdsmyndighet i et beredskapsperspektiv, i de kommuner der kirkelig fellesråd er gravferdsmyndighet .[[8]](#footnote-8)
10. Andre eksisterende samvirkeaktiviteter mellom kirke og kommune, som menighetsbarnehage og annet.

Elementer fra den følgende malen kan brukes i en eventuell utarbeidelse av samarbeidsavtale mellom kirke og kommune om psykososial beredskap.

Mal for samarbeidsavtale mellom Den norske kirke og NN kommune om psykososial beredskap

Avtalens formål

Formålet med avtalen er til enhver tid å sikre innbyggerne og andre med opphold i kommunen en best mulig psykososial omsorg etter alvorlige hendelser. Videre skal avtalen:

* Sikre et større og bredere fagmiljø
* Sikre fornyelse og utvikling av planlagte/ forberedte tiltak
* Sikre bruk av kirkens rom til bruk i omsorgsarbeidet ved behov
* Sikre at partene øver på samvirke og koordinering
* Sikre god forståelse av partenes respektive rolle og mandat

Avtaleparter

Samarbeidsavtalen inngås mellom (Her oppgis navn på kommune, postnummer, sted) og Den norske kirke (her oppgis prostestilling og navn på kirkelig fellesråd, postnummer og sted).

Psykososialt kriseteam

En prest eller diakon med arbeidssted i kommunen deltar som medlem i kommunens psykososiale kriseteam. Dersom det er behov for ytterligere bistand fra kirkens som personellressurser på Evakuerte/pårørendesenter (EPS), tilgang til kirke med videre, kontaktes ……………………………. (navn og stilling) av kommunen. Oppgavene gjennomføres og følges opp jf. lokal kirkelig beredskapsplan.

Kommunens kriseledelse skal gjøres kjent med lokal kirkelig beredskapsplan.

Forpliktelser

Ansvar  Partene har hver sine ansvarsområder og skal være enige om felles tiltak. Partene skal tilby psykososial støtte og omsorg til mennesker utsatt for kriser eller ulykker gjennom å stille personellressurser og lokaler til rådighet.

Kompetanse  Partene har ansvar for at egne ansatte har tilstrekkelig kompetanse. Kurs og andre kompetansehevende tiltak innen fagområdet, som en av partene skal gjennomføre, kan også tilbys den andre part.

HMS-ansvar  Partene har hver for seg ansvar for oppfølging av ansatte og eget HMS- arbeid.

Øvelser  Partene plikter å planlegge, gjennomføre og evaluere årlige felles øvelser. Det er kommunens ansvar å ta initiativ til felles øvelser. Partene dekker selv egne utgifter til øvelser.

Planverk  Partene skal hver for seg utarbeide tiltakskort som skal være et sett med planlagte og forberedte tiltak. Partene er hver for seg ansvarlige for at eget tiltakskort er samordnet og koordinert. Tiltakskortet skal være godt kjent for de som det er forutsatt at har behov for det.

Varsling

Kommunen varsler så tidlig som mulig kirken om hendelser som kirken i henhold til denne avtalen kan bli berørt av. Partene har et selvstendig ansvar for å oppdatere egne kontaktlister for personellressurser og informere den andre om disse.

Gjensidig deling av informasjon

For hver av partene gjelder ulike typer taushetsplikt.[[9]](#footnote-9) Partene oppfordres til å ha en åpen og gjensidig deling av informasjon innenfor disse.

Økonomi

Den enkelte part dekker egne utgifter i forbindelse med utførelse av de oppgaver som avtalen omhandler. Dersom en part forventer at den andre part skal dekke kostnader utover dette, skal det alltid være skriftlig avtalt og klarert på forhånd.

Opphør av samarbeid

Den enkelte part kan med seks måneders varsel si opp samarbeidet. Evaluering av avtalen skjer årlig eller ved behov.

Tidspunkt for iverksettelse

Avtalen trer i kraft fra

Sted …………. Dato …………….

………………………………                        .……………………………………..  ………………........................

Underskrift  Underskrift (prost) Underskrift (kirkeverge)(representant kommune)

1. *PBS1, politiets beredskapssystem del 1. retningslinjer for politiets beredskap*, side 56. Politidirektoratet 2020,

   [www.politiet.no/globalassets/05-om-oss/03-strategier-og-planer/pbsi.pdf](http://www.politiet.no/globalassets/05-om-oss/03-strategier-og-planer/pbsi.pdf)  [↑](#footnote-ref-1)
2. *Mestring, samhørighet og håp. Veileder for psykososiale tiltak ved kriser, ulykker og katastrofer*, side 79. Helsedirektoratet 2016 [↑](#footnote-ref-2)
3. Se KAs beredskapsveileder om prinsipper for beredskapsplanlegging og krisehåndtering jf St. meld. nr. 29, 2012, <https://www.ka.no/sak/article/1522923> [↑](#footnote-ref-3)
4. <https://lovdata.no/dokument/SF/forskrift/2011-08-22-894>. [↑](#footnote-ref-4)
5. Side 36, *Mestring, samhørighet og håp. Veileder for psykososiale tiltak ved kriser, ulykker og katastrofer*, side 79. Helsedirektoratet 2016 [↑](#footnote-ref-5)
6. Fellesrådets leder kan også delta. [↑](#footnote-ref-6)
7. Beredskap i egen virksomhet – en veileder for fellesråd og menighetsråd, KA arbeidsgiverorganisasjon for kirkelige virksomheter. [https://www.ka.no/organisasjon/beredskap#\_Toc19262774](https://eur01.safelinks.protection.outlook.com/?url=https%3A%2F%2Fwww.ka.no%2Forganisasjon%2Fberedskap%23_Toc19262774&data=04%7C01%7Csf623%40kirken.no%7C649e377e73b745a3f0d508d890828dc9%7C512024a486854f03808614a61730e817%7C1%7C0%7C637418237709126624%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=PDrQMtvPwZX8KhNwmUQf4uP53LnNTRLi4%2FTOGf6i9zQ%3D&reserved=0) under punktet Beredskapsplanlegging.  [↑](#footnote-ref-7)
8. I de kommuner hvor kirkelig fellesråd er gravferdsmyndighet, inviterer fellesrådet iht. gravferdsloven § 23 tros- og livssynssamfunn til møte minst en gang i året for å drøfte hvordan tros- og livssynssamfunnenes behov ved gravferd kan ivaretas. [↑](#footnote-ref-8)
9. § 13 i Lov om behandlingsmåten i forvaltningssaker (Forvaltningsloven) : <https://lovdata.no/dokument/NL/lov/1967-02-10/KAPITTEL_3#%C2%A713>

   Helsepersonell har i tillegg taushetsplikt i henhold til kapittel 5 i Lov om helsepersonell m.v: <https://lovdata.no/dokument/NL/lov/1999-07-02-64#KAPITTEL_5> [↑](#footnote-ref-9)